CELEX: 32022D0461
Language: lt
Date: 2022-03-15 00:00:00
Title: Komisijos įgyvendinimo sprendimas (ES) 2022/461 2022 m. kovo 15 d. kuriuo dėl „rescEU“ transporto ir logistikos pajėgumų iš dalies keičiamas Įgyvendinimo sprendimas (ES) 2019/570 (pranešta dokumentu Nr. C(2022) 1685) (Tekstas svarbus EEE)

2022 3 22   
               
               
                  LT
               
               
                  Europos Sąjungos oficialusis leidinys
               
               
                  L 93/193
               
            
         KOMISIJOS ĮGYVENDINIMO SPRENDIMAS (ES) 2022/461
         2022 m. kovo 15 d.
         kuriuo dėl „rescEU“ transporto ir logistikos pajėgumų iš dalies keičiamas Įgyvendinimo sprendimas (ES) 2019/570
         
            
               (pranešta dokumentu Nr. C(2022) 1685)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos sprendimą Nr. 1313/2013/ES dėl Sąjungos civilinės saugos mechanizmo (1), ypač į jo 32 straipsnio 1 dalies g punktą,
         kadangi:
         
                     (1)
                  
                  
                     Sprendime Nr. 1313/2013/ES išdėstoma teisinė „rescEU“ sistema. „rescEU“ yra Sąjungos lygmens pajėgumų rezervas, kuriuo siekiama suteikti pagalbą itin didelio masto situacijų atveju, kai bendrais nacionaliniu lygmeniu turimais pajėgumais ir Europos civilinės saugos rezervui valstybių narių skirtais pajėgumais neįmanoma užtikrinti veiksmingo reagavimo į gaivalines ir žmogaus sukeltas nelaimes;
                  
               
                     (2)
                  
                  
                     Sąjungos civilinės saugos mechanizmas (toliau – Sąjungos mechanizmas) neseniai buvo sustiprintas Europos Parlamento ir Tarybos reglamentu (ES) 2021/836 (2), kuriuo iš dalies keičiamas Sprendimas Nr. 1313/2013/ES. Šiuo pakeitimu siekiama pašalinti COVID-19 pandemijos metu išaiškėjusius Sąjungos mechanizmo trūkumus ir geriau remti valstybes nares, kai jose vienu metu įvyksta tos pačios ar skirtingos ekstremaliosios situacijos ar nelaimės;
                  
               
                     (3)
                  
                  
                     nustatyta, kad per pastaruosius kelerius metus transporto ir logistikos operacijos tapdavo iššūkiu daugelio Sąjungos mechanizmo reagavimo operacijų atveju. Pastaruoju metu tapo akivaizdu, kad COVID-19 pandemijos metu ir pradiniais jos etapais šioje srityje pritrūko strategiškesnio veiksmingumo, visų pirma gabenant medicininius išteklius, darbuotojus ir pacientus. Nustatyta, kad pagrindinė kliūtis, turinti įtakos valstybių narių gebėjimui teikti arba gauti pagalbą, yra nepakankami transporto ir logistikos ištekliai;
                  
               
                     (4)
                  
                  
                     todėl pagal Sprendimo 1313/2013/ES 12 straipsnio 2 dalį buvo nustatyta, kad transportas ir logistika yra prioritetinė „rescEU“ pajėgumų stiprinimo sritis, kartu su miško gaisrų gesinimu iš oro, greitąja medicinos pagalba ir cheminiais, biologiniais, radiologiniais bei branduoliniais (ChBRB) incidentais;
                  
               
                     (5)
                  
                  
                     pagrindinės „rescEU“ transporto ir logistikos pajėgumams tenkančios užduotys turėtų būti asmenų (įskaitant pacientus ar reagavimo operacijose dalyvaujančias komandas), medžiagų ar įrangos arba jų visų transporto ir susijusios logistikos paslaugos;
                  
               
                     (6)
                  
                  
                     po konsultacijų su valstybėmis narėmis nustatyta, kad, be jau apibrėžtų „rescEU“ oro pajėgumų, transporto ir logistikos pajėgumai galėtų būti įvairios paskirties;
                  
               
                     (7)
                  
                  
                     pagal Sprendimo Nr. 1313/2013/ES 12 straipsnio 4 dalį „rescEU“ reagavimo pajėgumams keliami kokybės reikalavimai turi būti išdėstyti pasikonsultavus su valstybėmis narėmis;
                  
               
                     (8)
                  
                  
                     transporto ir logistikos pajėgumai turėtų būti sukurti siekiant reaguoti į mažai tikėtiną didelio poveikio riziką, vadovaujantis kategorijomis, nurodytomis Komisijos įgyvendinimo sprendimo (ES) 2019/570 (3) 3d straipsnyje, ir pasikonsultavus su valstybėmis narėmis;
                  
               
                     (9)
                  
                  
                     todėl Komisijos gyvendinimo sprendimas (ES) 2019/570 turėtų būti atitinkamai iš dalies pakeistas;
                  
               
                     (10)
                  
                  
                     šiame sprendime nustatytos priemonės atitinka Sprendimo Nr. 1313/2013/ES 33 straipsnio 1 dalyje nurodyto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimas (ES) 2019/570 iš dalies keičiamas taip:
            
                        1)
                     
                     
                        2 straipsnis iš dalies keičiamas taip:
                        
                                    a)
                                 
                                 
                                    1 dalis iš dalies keičiama taip:
                                    
                                                i)
                                             
                                             
                                                šešta įtrauka pakeičiama taip:
                                                
                                                            „–
                                                         
                                                         
                                                            pastogės suteikimo pajėgumai;“;
                                                         
                                                      
                                          
                                                ii)
                                             
                                             
                                                įtraukiama ši septinta įtrauka:
                                                
                                                            „–
                                                         
                                                         
                                                            transporto ir logistikos pajėgumai.“;
                                                         
                                                      
                                          
                              
                                    b)
                                 
                                 
                                    2 dalis iš dalies keičiama taip:
                                    
                                                i)
                                             
                                             
                                                i punktas pakeičiamas taip:
                                                
                                                            „i)
                                                         
                                                         
                                                            laikinos pastogės suteikimo pajėgumai;“;
                                                         
                                                      
                                          
                                                ii)
                                             
                                             
                                                įtraukiamas šis j punktas:
                                                
                                                            „j)
                                                         
                                                         
                                                            transporto ir logistikos pajėgumai.“;
                                                         
                                                      
                                          
                              
                  
                        2)
                     
                     
                        3a straipsnis pakeičiamas taip:
                        
                           „3a straipsnis
                           Tinkamos finansuoti išlaidos, susijusios su „rescEU“ evakuacijos medicininėmis oro transporto priemonėmis, 2 ir 3 rūšies greitosios medicinos pagalbos komandų, medicininių priemonių atsargų kaupimo, ChBRB medžiagų dekontaminavimo, atsargų kaupimo ChBRB incidentų srityje ir laikinos pastogės suteikimo pajėgumais
                           Apskaičiuojant bendras reikalavimus atitinkančias rezervo „rescEU“ pajėgumų išlaidas atsižvelgiama į Sprendimo Nr. 1313/2013/ES Ia priede nurodytas visas išlaidų kategorijas.“;
                        
                     
                  
                        3)
                     
                     
                        3e straipsnio 3 ir 4 dalys pakeičiamos taip:
                        
                           „3.   2 straipsnio 2 dalies c–j punktuose nurodyti „rescEU“ pajėgumai sukuriami siekiant suvaldyti mažai tikėtiną didelio poveikio riziką.
                        
                        
                           4.   Jeigu pagal Sąjungos mechanizmą dislokuojami 2 straipsnio 2 dalies c–j punktuose nurodyti „rescEU“ pajėgumai, Sąjungos finansinė parama yra 100 % Sprendimo Nr. 1313/2013/ES 23 straipsnio 4b dalyje nurodytos veiklos išlaidų.“;
                        
                     
                  
                        4)
                     
                     
                        priedas iš dalies keičiamas pagal šio sprendimo priedą.
                     
                  
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2022 m. kovo 15 d.
            
               
                  Komisijos vardu
               
               Janez LENARČIČ
               
                  Komisijos narys
               
            
         
         
            (1)  OL L 347, 2013 12 20, p. 924.
         
            (2)  2021 m. gegužės 20 d. Europos Parlamento ir Tarybos reglamentas (ES) 2021/836, kuriuo iš dalies keičiamas Sprendimas Nr. 1313/2013/ES dėl Sąjungos civilinės saugos mechanizmo (OL L 185, 2021 5 26, p. 1).
         
            (3)  2019 m. balandžio 8 d. Komisijos įgyvendinimo sprendimas (ES) 2019/570, kuriuo nustatomos Europos Parlamento ir Tarybos sprendimo Nr. 1313/2013/ES įgyvendinimo taisyklės dėl „rescEU“ pajėgumų ir iš dalies keičiamas Komisijos įgyvendinimo sprendimas 2014/762/ES (OL L 99, 2019 4 10, p. 41).
      
      
         
            PRIEDAS
            Įgyvendinimo sprendimo (ES) 2019/570 priedas papildomas šiuo 10 skirsniu:
            
               
                           „10.
                        
                        
                           
                              Transporto ir logistikos pajėgumai
                           
                           
                                       
                                                    
                                                
                                                
                                                   Užduotys
                                                
                                             
                                    
                                       
                                                   —
                                                
                                                
                                                   Teikti asmenų, įskaitant pacientus ar reagavimo operacijose dalyvaujančias komandas, medžiagų ar įrangos arba jų visų transporto ir susijusios logistikos paslaugas.
                                                
                                             
                                                   —
                                                
                                                
                                                   Gali būti įtrauktos 1, 2, 3 ir 4 skirsniuose aprašytos užduotys.
                                                
                                             
                                 
                                       
                                                    
                                                
                                                
                                                   Pajėgumai
                                                
                                             
                                    
                                       
                                                   —
                                                
                                                
                                                   Lėktuvai, galintys gabenti ne mažiau kaip 35 asmenis arba ne mažiau kaip 7 tonas medžiagų, arba ir viena, ir kita.
                                                
                                             
                                                   —
                                                
                                                
                                                   Gebėjimas veikti dienos ir nakties metu.
                                                
                                             
                                                   —
                                                
                                                
                                                   Gebėjimas užtikrinti susijusias logistinės paramos funkcijas (pvz., medžiagų pakrovimą ir (arba) iškrovimą).
                                                
                                             
                                                   —
                                                
                                                
                                                   Gebėjimas prireikus veikti veiklos požiūriu sudėtingomis sąlygomis (1).
                                                
                                             
                                                   —
                                                
                                                
                                                   Gebėjimas prireikus užtikrinti specialiųjų prekių (2) vežimą ir logistiką pagal atitinkamus tarptautinius standartus.
                                                
                                             
                                 
                                       
                                                    
                                                
                                                
                                                   Pagrindinės sudedamosios dalys
                                                
                                             
                                    
                                       
                                                   —
                                                
                                                
                                                   Prie vykdomų užduočių ir operacijų tvarkaraščio prisitaikiusi įgula.
                                                
                                             
                                                   —
                                                
                                                
                                                   Tinkamai aprūpinti ir pirmiau apibrėžtas įvairias užduotis atlikti parengti techniniai darbuotojai.
                                                
                                             
                                                   —
                                                
                                                
                                                   Tinkama ryšių įranga (kaip antai leidžianti palaikyti oro transporto pajėgumams skirtą ryšį „oras–oras“ ir „oras–žemė“).
                                                
                                             
                                                   —
                                                
                                                
                                                   Integruotas logistikos operacijų, tokių kaip pakrovimo ir iškrovimo operacijos, modulis.
                                                
                                             
                                 
                                       
                                                    
                                                
                                                
                                                   Savarankiškas apsirūpinimas
                                                
                                             
                                    
                                       
                                                   —
                                                
                                                
                                                   Įvairios pajėgumams priskiriamos įrangos saugojimas ir priežiūra.
                                                
                                             
                                                   —
                                                
                                                
                                                   Įranga ryšiui su atitinkamais partneriais, ypač su atsakingais už veiklos koordinavimą įvykio vietoje, užtikrinti.
                                                
                                             
                                 
                                       
                                                    
                                                
                                                
                                                   Dislokavimas
                                                
                                             
                                    
                                       
                                                   —
                                                
                                                
                                                   Parengtis išvykti ne vėliau kaip per 12 valandų nuo pasiūlymo priėmimo.
                                                
                                             
                                                   —
                                                
                                                
                                                   Lėktuvai, galintys nuskristi mažiausiai 2 000  jūrmylių (3 700  km) su 5 tonų naudingojo krovinio svoriu nepapildžius degalų.
                                                
                                             
                                 
                     
            
               (1)  Kalbant apie oro transporto pajėgumus, tokios sąlygos gali apimti atvejus, kai nėra kilimo ar tūpimo takų arba jie yra trumpi ar apgadinti.
            
               (2)  Kaip antai pavojingų prekių, medicinos atsargų vežimą, vakcinoms vežti skirtos šaldymo grandinės logistiką ir t. t.“